**Укучыларның сәләтләрен үстерү ысуллары.**

Аскарова Резеда Ахатовна ([askarova64@yandex.ru](mailto:askarova64@yandex.ru)), югары квалификацион категорияле математика укытучысы.

ТР Арча муниципаль районы “Түбән Мәтәскә урта гомуми белем мәктәбе”

*Бүген укучының иҗади сәләтен үстерү – җәмгыятьнең мөһим проблемаларыннан берсе. Соңгы вакытта укытуда, федераль дәүләт белем бирү стандартларына күчү сәбәпле, әлеге проблема бигрәк тә актуаль. Яңача белем таләпләренә нигезләнеп, укучыларның иҗади активлыгын үстерү, белемнәрне мөстәкыйль рәвештә куллана белүче, заманга яраклашкан шәхесләр тәрбияләү –укытучылар алдында торган төп бурыч.*

Укытучы галим дә, компетентлы шәхес тә, укучыларга үрнәк өлге һәм чын дус та булырга тиеш. Әнә шундый югары сыйфатларга ия булганда гына ул үз укучыларыннан уңай нәтиҗә көтә алачак, заман таләпләренә яраклашкан сәләтле шәхесләр тәрбияли алачак. Ә заман таләпләре бүген бик югары.

Ә нәрсә соң ул сәләт? Кешедә ул кайдан һәм кайчан барлыкка килә? Баланың сәләтлеме юкмы икәнен ничек белергә? Сәләтне ничек үстерергә? Иҗади эшчәнлек белән сәләтнең бәйләнеше нәрсәдә чагылыш таба? Гомумән, бу проблемага кагылышлы сораулар барыбызны да уйга сала.

Сәләтлелек дигәндә без укучының акыл үсешенең югары дәрәҗәсен күз алдында тотабыз.Укытучы өйгә биргән эшләр белән генә чикләнмичә, өстәмә әдәбият укучы, өстәмә биремнәрнәр үтәүче балаларны сәләтле балалар рәтенә кертергә була. Әгәр бала сәләтле булса, ул тәкъдим ителгән мәгълүмәтләрнең саны һәм сыйфаты белән генә канәгатьләнергә теләми, һәм андыйлар үзләренә югарырак таләпләр куя торган мәктәпләрдә тырышыбрак укырга омтылалар.

Аңлы, белемгә омтылучан балалар тумыштан сәләтле яисә тиешле тәрбия алу нәтиҗәсендә үзләренең иптәшләреннән камилрәк акылга ия булулары белән аерылып торалар. Сәләтне үстерү өчен балаларның фәннәр буенча биремнәрне һәм үзләре алдына куелган бурычларны эзлекле һәм системалы үтәүләренә ирешү сорала. Һәр укучы сәләтле, ләкин аның сәләтен күрә һәм үстерә белергә кирәк. Максатка ирешү өчен балада ихтыяр көче тәрбияләргә, максатын билгеләргә, аңа ирешү өчен бөтен көчен, сәләтен, игътибарын тупларга өйрәтергә кирәк. Шушы сәләтләргә ия булган укучы гына, әти-әни һәм укытучы белән берлектә, тормышка яраклы шәхес булып тәрбияләнә ала.

Бу юнәлештә эшләгәндә берничә мәсьәләне хәл итәргә кирәк була. Аларның беренчесе — укучыларда белемнең үсеш дәрәҗәсен бик тиз һәм төгәл билгеләү һәм, шуның белән бәйләнешле рәвештә, дәресләрнең тема һәм формаларын планлаштыру вариантларын төгәл фәнни нигезләп сайлап ала белү.

Икенчесе — дәрестә үсеш дәрәҗәләре һәм әзерлек­ләре төрлечә булган укучыларның тиешле белем алуына ире­шү, дәресләрдә нинди алым һәм эш формалары кулланыр­га кирәклеген билгеләү.

Өченчесе — дәрестә укытучы-укучы арасында үзара аңлашу булдыру.

Укучыларның белем дәрәҗәсен үстерү өчен укытучылар төрле алымнар кулланалар. Хәзерге вакытта укучыларның сәләтләрен арттыруның берничә принциплары эшләнгән. Аларның беренчесе - өйрәнгән материалны кат-кат кабатлап укыгач кына истә кала; икенчесе - төп фикерләрне ачыклау,аерып күрсәтү; өченчесе - укучыда чынбарлыкны тою хисе, төрле мәгълүматларны исәпләп карау,тормышта үзеңә юнәлешне билгеләү күнекмәсе булдыру; дүртенчесе - һәр дәрестә математик язу күнекмәләрен кабатлау; бишенчесе - һәр дәрестә мәҗбүри рәвештә10-15 минутлык мөстәкыйль эшләр эшләү; алтынчысы - укучыларның белемен һәр көнне тикшерү.

Тормыш бер урында тормый. Сәләтле балалар белән эшләүдә яңа эш алымнары һәм төрләре, яңа мөмкинлекләр, дәресләрне яңача оештыруның яңа юнәлешләре барлыкка килә.

Балаларның ни дәрәҗәдә сәләтле булулары укучыларның бер-берсенең белемен тикшерү, проектларны яклау, дәрес-конференцияләрдә, семинарларда ачык күренә.

Олимпиадалар уздыру – укучыларның иҗади һәм танып белү сәләтен активлаштырырга, талантлы балаларны ачыкларга мөмкинлек бирә, белем туплау белән кызыксынуны арттыра. Олимпиадаларга әзерләнгәндә, төрле эш алымнары кулланыла. Укытучы белән укучы арасындагы әңгәмәләр, фикер алышулар, тест биремнәрен үтәү, яңа чыккан фәнни китаплар, методик кулланмалар белән танышып, өйрәнеп бару зур әһәмияткә ия. Дәресләрдә бу укучыларга, темаларны үткән вакытта, өстәмә чыганаклардан файдаланырга, иҗади эзләнергә кушыла.

Фәнни конференцияләргә әзерләнүнең дә укучылар сәләтен үстерүдә зур әһәмияте бар. Бирелгән тема буенча укучы өстәмә чыганаклардан файдаланып әзерләнә. Үзен кызыксындырган сорауларга җавап эзли. Теманы тулысынча ачып бирү өчен, берничә чыганактан файдалана. Үзенең дәлилләрен берничә галимнең фикерләре белән ачыклый. Монда укучының мөстәкыйль фикер йөртүен, эзләнүен, нәтиҗә ясавын ассызыклап үтәргә кирәк.

Мәктәптә үткән һәр минут укучыга шатлык, бәхет китерергә тиеш. Укучы эшне теләп, чын күңелдән эшләгәндә генә без чын- чынлап нәтиҗәгә ирешәчәкбез. Мин, укытучы буларак, эшчәнлекне оештырганда, һәрчак укучының уңышын күрә белергә тиешмен. Шул вакытта гына һәр укучының үзенә генә хас яхшы сыйфатын, сәләтен, талантын күрергә була. Киләчәктә мин үз укучыларымны иҗади фикерләү сәләтенә ия булган, туган илебезне, туган телебезне яратучы, гореф – гадәтләребезне киләчәк буыннарга тапшыра алучы,  тормышта үз максатларына ирешүче шәхесләр итеп күз алдына китерәм.